A kor nem korlát!- Kampány az idős, beteg emberekre fordított figyelemért

Négy főből álló diákcsoport vagyunk, akik szomorúan vettük észre, hogy nagyon sok idős ember egyedül, elhagyatottan, magányosan él, vagy fekszik kórházakban. Arra is figyelmesek lettünk, hogy a mai rohanó világban egyre kevesebb időt, türelmet fordítunk azokra, akik nem feltétlenül tudják tartani az ütemet, akik segítségre szorulnak. Célunknak tekintjük tehát, hogy ezen változtassunk.

Mivel négyünkből hárman orvosok akarunk lenni, úgy találtuk hogy a kitűzött cél megvalósítása mellett akár a magyar egészségügybe is betekintést nyerhetünk. Ezért társadalmi célú kezdeményezésünk is az idős, elesett emberek megsegítése köré épült. Az Uzsoki utcai Kórházba látogattunk el, ahol három napot töltöttünk betegek látogatásával, felvidításával, foglalkoztatásával. Ezen kívül kampányunk, a célunk népszerűsítésének érdekében közlekedési csomópontokon (Blaha Lujza tér, Nyugati pályaudvar, és egyéb helyszínek) szórólapokat osztogattunk, és plakátokat helyeztünk ki, felhívva a figyelmet arra, hogy attól, hogy valaki idős, vagy beteg, még ugyanolyan teljes értékű tagja a társadalomnak, és ugyanannyi - ha nem több- figyelmet, törődést igényel.

Az Uzsoki utcai Kórház belgyógyászati és Nefrológiai szakosztályain dolgoztunk, beszélgettünk az ott dolgozókkal, a betegekkel, valamint egy vesedialízist is volt szerencsénk megfigyelni, amely nagyban hozzájárult a betegek helyzetének átérzéséhez. Összesen tizenhárom betegünk volt, akik közül többel több napon át is foglalkoztunk.

"Mentorunk" Németh Zsófia, bel-, és vesegyógyász volt, az osztály orvosa, aki nagyon segítőkészen állt a rendelkezésükre; ha probléma volt, lelkileg megviselt az osztály látványa minket, vagy esetleg rosszul lettünk.

A kampánnyal magával több célunk is volt, a rövidtávú nagyon egyszerű és célratörő: felvidítani a kórházban tartózkodó embereket, legyenek azok betegek, vagy orvosok, nővérek, látogatók egyaránt. Igyekeztünk megkeresni azokat a betegeket, akiket ritkán, vagy nem is látogatnak, vagy olyan krónikus betegségük van, amely miatt befelé fordultak, lelkileg összeroskadtak. Több eszközünk is volt felvidításukra, felrázásukra: könyvek, újságok, szőrmókok, de persze legtöbbször a hosszadalmas beszélgetések segítettek a leginkább. Hosszútávú céljaink, hogy felhívjuk a figyelmet arra, hogy az idősök is emberekkel, és a betegekkel is ugyanúgy foglalkozni kell. E céllal kampányunkat a jövőben is szeretnénk folytatni. Ehhez már a projekt elején felvettük a Hospice Alapítvánnyal a kapcsolatot, akik eddig sajnos nem jeleztek vissza, így nem sikerült együttműködnünk, de ezt a jövőben szívesen tennénk.

Eredményként nagyon sok pozitív visszajelzést könyvelhetünk el, a betegektől is, doktoroktól is, többek között, hogy Németh doktornő nyáron vár minket vissza az osztályra nyári munkára. Persze számunkra már az is siker, ha valaki a szórólapunk hatására felhívja régen nem látott nagymamáját...